El Camp de Morvedre envia el primer camió amb 15 palets replets de material cap a Ucraïna
24 de març 2022

![](/media/hgunuula/c_1.jpg?width=850&height=566.9886363636364)

L'Ajuntament de Sagunt ha enviat este matí el primer dels camions que arribarà a Ucraïna replet de materials i productes essencials recollit les últimes setmanes en centres educatius i en mercats municipals. En esta ocasió, viatgen 15 palets, dels 35 que es van aconseguir recollir.

Els departaments implicats en esta gestió han sigut Serveis Socials, Protecció Civil, Alcaldia, Educació, Comerç i Mercats, Participació Ciutadana, Cooperació Internacional, Manteniment, Universitat Popular, Activitat Física, Salut i Esports i Policia Local.

Això no hauria sigut possible sense l'ajuda de diferents organitzacions col·laboradores com l’Agència Adventista per al Desenvolupament i Recursos Assistencials (ADRA), Creu Roja, Help Ucraïna i el Centre Solidari d'Aliments, així com d'institucions que també han col·laborat com col·legis i instituts públics i concertats, Escola Permanent d’Adults (EPA) i Escola Oficial d’Idiomes (EOID) i Federació comarcal d'Associacions de Comerciants Camp de Morvedre (FACOSA). D'altra banda, l'entitat i les empreses que han participat en este enviament han sigut l'Associació d'Empresaris Camp de Morvedre (ASECAM), realitzant les gestions pertinents; Crown i Fertiberia, per oferir els palets i D.I.C.A., que s'han encarregat de proporcionar el material d'embalatge i han realitzat el transport de la mercaderia en camions fins a València.

Per la seua banda, l'alcalde de Sagunt, Darío Moreno, ha agraït la col·laboració de totes les parts implicades: «**El Camp de Morvedre continua demostrant la seua solidaritat. Ho fa a través d'eixos 40 voluntaris que han estat col·laborant amb la recollida de productes i de la ciutadania, que s'ha bolcat també donant tot el necessari; els centres educatius participant en la recol·lecció i, donar les gràcies també, a múltiples empreses que ens han ajudat amb l'embalatge i amb el transport de tot el material**».

Cal destacar, com ha indicat l'alcalde, que en la classificació i control de materials en els mercats i centres d'ensenyament han participat més de 40 persones com a voluntaris i voluntàries ja que, des de la Federació Valenciana de Municipis i Províncies (FVMP), sol·liciten que el material siga entregat classificat prèviament. Gràcies a la unió i la solidaritat de tota la comarca, s'han recopilat 35 palets de diferents materials, entre els quals es troba material sanitari, d'higiene, roba i menjar.

«**Hui ix el camió de la nau que va cedir l'Ajuntament de Canet per a poder ajudar el poble ucraïnés que pateix una guerra absolutament injusta i amoral. Així que donar les gràcies a totes les persones que han participat en aquest projecte, un projecte que continua de la mà de l'associació Help Ucraïna, i que continuarem desenvolupant amb el teixit associatiu de la ciutat**», ha afegit el primer edil.

![](/media/z23n1jsd/c_2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-camp-de-morvedre-envia-el-primer-camio-amb-15-palets-replets-de-material-cap-a-ucraina/ "Facebook")
*   [](http://twitter.com/share?url=https://aytosagunto.es/va/actualitat/el-camp-de-morvedre-envia-el-primer-camio-amb-15-palets-replets-de-material-cap-a-ucraina/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-camp-de-morvedre-envia-el-primer-camio-amb-15-palets-replets-de-material-cap-a-ucraina/ "Linked In")
*   [](mailto:?body=https://aytosagunto.es/va/actualitat/el-camp-de-morvedre-envia-el-primer-camio-amb-15-palets-replets-de-material-cap-a-ucraina/)